Esben Lunde Larsen (V) skulle onsdag svare på spørgsmål fra Dansk Folkepartis Claus Kvist Hansen om, hvorvidt ministeren finder det overensstemmende med grundloven, at kristne danskere er tvunget til at støtte en fremmed religion igennem halalcertificeringsafgifterne.

Den teologiuddannede fødevareminister greb muligheden for at give et teologisk svar på spørgsmålet.

"Det er så heldigt for kristne danskere, at ingen, siden Markusevangeliet kapitel 7, vers 14, har været underlagt spiseforbud. For som Jesus Han siger: I fatter ikke, at alt det, som kommer ind i et menneske udefra, ikke kan gøre det urent," sagde Esben Lunde og fortsatte:

"For det kommer ikke ind i hjertet, men ind i maven, og det kommer ud igen, og dermed erklærer han al slags mad for rent. Ergo kan vi kristne spise alt det, vi vil," sagde fødevareministeren.

Lunde Larsen pointerede derudover, at halalcertificering er en frivillig ordning, og at flere virksomheder oplyser om slagtemetoder på deres hjemmesider.

"Kristen eller ej, så er det faktisk muligt at undgå at spise halal-slagtet kød," pointerede ministeren.